Diari Oficial de la Generalitat Valenciana


Sumari del DOGV 8684, del 25-11-2019 (2019/11728)

DECRET 245/2019, de 15 de novembre, del Consell, de regulació del procediment i de la informació a proveir a l'administració sanitària en matèria de salut laboral (SISVEL).
----------------------------------------------------------------------------------------------------------------------------------------------------------------------------

Estat**ANUL·LADA**

Permalink ELI

**https://dogv.gva.es/va/eli/es-vc/d/2019/11/15/245/dof/vci/html**

### Dades del document

Número de DOGV
:   8684

Data del DOGV
:   25-11-2019

Secció del DOGV
:   I. DISPOSICIONS GENERALS

Número del document
:   2019/11545


Data del document
:   15-11-2019

Organisme emissor
:   Conselleria de Sanitat Universal i Salut Pública

Tipus de document
:   Decret

Anàlisi jurídica

 Descriptors 

:   * Conselleria de Sanitat Universal i Salut Pública
    * establiment hospitalari
    * política sanitària
    * control sanitari
    * servei sanitari
    * legislació
    * sanitat laboral

Per Sentència núm. 15/2021, de 12 de gener, el Tribunal Superior de Justícia de la Comunitat Valenciana decreta la nul·litat del Decret 245/2019, de 15 de novembre, del Consell.

DECRET 245/2019, de 15 de novembre, del Consell, de regulació del procediment i de la informació a proveir a l'administració sanitària en matèria de salut laboral (SISVEL). [2019/11752]  
Índex  
  
Article 1. Objecte  
Article 2. Àmbit d'aplicació  
Article 3. Contingut de la informació  
Article 4. Periodicitat de la remissió de la informació  
Article 5. Responsables de la remissió de la informació  
Article 6. Procediment de remissió de la informació  
Article 7. Terminis de remissió i rectificació de la informació remesa  
Article 8. Disponibilitat de la informació  
Article 9. Participació i seguiment  
Disposició addicional primera. Incidència pressupostària  
Disposició addicional segona. Habilitació normativa  
Disposició transitòria única. Adaptació progressiva  
Disposició derogatòria única. Derogació normativa  
Disposició final única. Entrada en vigor  
  
Per a la planificació i l'acció adequada en el terreny de la salut laboral dins de la salut pública, és necessari recollir, analitzar, interpretar, utilitzar i difondre informació relacionada amb els factors de risc laborals, les mesures preventives utilitzades, les exposicions a aquells de les persones que treballen i els efectes en la seua salut. D'igual manera és important, per a poder entendre millor els problemes de salut i quines són les millors mesures preventives, incorporar informació sobre altres determinants de la salut de treballadores i treballadors.  
Aqueixes informacions no estan actualment disponibles, els principals sistemes d'informació existents relacionats amb la salut laboral, possibiliten la recollida, anàlisi i interpretació només d'algunes dades sobre la salut i l'ambient laboral, i amb objectius fonamentalment assistencials o reparadors, la qual cosa dificulta les accions orientades a protegir i promoure la salut de la població laboral.  
L'Estratègia Valenciana de Seguretat, Salut i Benestar Laboral 2017-2020, marc general de les polítiques de prevenció de riscos laborals per a la Comunitat Valenciana, estableix entre les seues accions, integrar la prevenció de riscos laborals en les actuacions i programes de salut pública.  
Les competències de les administracions sanitàries en salut laboral estan establides, entre altres, en el capítol IV articles 32 i 33 de la Llei 33/2011, de 4 d'octubre, general de salut pública, i en l'article 10 de la Llei 31/1995, de 8 de novembre, de prevenció de riscos laborals, destacant entre les seues funcions el fet de desenvolupar un sistema d'informació sanitària en salut laboral que, integrat en el sistema d'informació de salut pública, done suport a la vigilància dels riscos sobre la salut relacionats amb el treball, l'establiment de mitjans adequats per a l'avaluació i control de les actuacions de caràcter sanitari que es realitzen en les empreses pels serveis de prevenció actuants, i la implantació de sistemes d'informació adequats, així com la realització d'estudis epidemiològics per a la identificació i prevenció de les malalties que puguen afectar la salut de les treballadores i els treballadors.  
  
La principal activitat sanitària dels serveis de prevenció és la vigilància de la salut de les persones que treballen, que ha de ser especifica en funció dels riscos del treball. És una part fonamental de la prevenció de riscos laborals, i per a realitzar-la, els professionals sanitaris dels serveis de prevenció necessiten la informació sobre els riscos laborals, i generen i recullen la informació dels problemes de salut d'origen laboral, informació bàsica i necessària per a la vigilància epidemiològica de la salut d'aquestes persones.  
Així, sobre la documentació, en l'article 7 del Reial decret 39/1997, de 17 de gener, pel qual s'aprova el Reglament dels serveis de prevenció, s'estableix que per a cada lloc de treball l'avaluació del qual pose de manifest la necessitat de prendre alguna mesura preventiva, hauran de reflectir-se la identificació del lloc de treball, el risc o riscos existents i la relació de treballadors afectats, així com el resultat de l'avaluació i les mesures preventives escaients.  
  
En l'article 37 del mateix Reial decret 39/1997, s'estableix que els exàmens de salut inclouran, en tot cas, una història clínica/laboral, en la qual la més de les dades d'anamnesis, exploració clínica i control biològic, i estudis complementaris en funció dels riscos inherents al treball, es farà constar una descripció detallada del lloc de treball, el temps de permanència en aquest, els riscos detectats en l'anàlisi de les condicions de treball i les mesures de prevenció adoptades.  
  
Aquest article 37 també estableix que el personal sanitari del servei de prevenció haurà de conèixer les malalties que es produïsquen entre els treballadors i les absències del treball per motius de salut, i haurà d'analitzar els resultats de la vigilància de la salut dels treballadors i de l'avaluació dels riscos, amb criteris epidemiològics, i col·laborarà amb la resta dels components del servei, a fi d'investigar i analitzar les possibles relacions entre l'exposició als riscos professionals i els perjudicis per a la salut, i proposar mesures encaminades a millorar les condicionés i medi ambient de treball. El personal sanitari del servei de prevenció estudiarà i valorarà, especialment, els riscos que puguen afectar les treballadores en situació d'embaràs o part recent, els menors i els treballadors especialment sensibles a determinats riscos, i proposarà les mesures preventives adequades.  
  
El Reial decret 843/2011, de 17 de juny, pel qual s'estableixen els criteris bàsics sobre l'organització de recursos per a desenvolupar l'activitat sanitària dels serveis de prevenció, en el seu article 3, apartat g, estableix que aqueixa activitat inclou efectuar sistemàticament i de forma contínua la vigilància col·lectiva de la salut dels treballadors, en funció dels riscos als quals estan exposats, elaborant i disposant d'indicadors d'aquesta activitat, i col·laborar amb les autoritats sanitàries en les labors de vigilància epidemiològica, provisió i manteniment del Sistema d'Informació Sanitària en Salut Laboral, segons s'estableix en l'article 39 del Reial decret 39/1997.  
L'esmentat Reial decret 843/2011, en el seu article 4, apartat f, estableix que el temps dedicat pels serveis sanitaris dels serveis de prevenció a la vigilància col·lectiva de la salut dels treballadors, s'establirà en funció dels riscos als quals estiguen exposats i, com a regla general, no haurà de ser inferior a un terç del temps de treball. Aquest temps mínim dedicat pot servir d'indicador de la necessitat de disposar de la informació necessària per a poder realitzar la vigilància col·lectiva i de la seua importància.  
La Llei 10/2014, de 29 de desembre, de la Generalitat, de salut de la Comunitat Valenciana, estableix que la conselleria competent en matèria de sanitat exercirà les competències sanitàries que li corresponguen en relació amb la prevenció de riscos laborals, col·laborarà amb la gestió dels problemes de salut derivats del treball i desenvoluparà les seues funcions en relació amb la vigilància, promoció i protecció de la salut de la població treballadora, i amb la prevenció dels problemes de salut que puguen derivar del treball. Tot això, amb criteris d'equitat i especial atenció cap a les situacions de major vulnerabilitat.  
  
La Cartera de Serveis de Salut Pública (Decret 98/2009, de 17 de juny, del Consell), inclou l'elaboració de mapes de riscos i el sistema de vigilància epidemiològica laboral, i el Decret 16/1997, de 28 de gener, del Govern Valencià, pel qual es crea la Xarxa Valenciana de Vigilància en Salut Pública, en el seu article 9, inclou el Sistema d'Informació en Salut Laboral, a fi d'identificar els problemes de salut derivats de l'activitat laboral.  
Aquest sistema encara no havia sigut desenvolupat en els seus aspectes col·lectius. Disposar de la informació col·lectiva, sistematitzada i més rigorosa sobre els principals problemes de salut d'origen laboral detectats en les activitats de vigilància de la salut de les persones que treballen, els factors associats i els determinants socials i desigualtats en salut per a poder identificar, quantificar i monitorar la seua distribució, tendència i patró de presentació, permetrà a les autoritats sanitàries el desenvolupament de millors accions orientades a protegir i promoure la salut de la població laboral, adoptar les mesures necessàries per a previndre la malaltia i ajudar en el seu control, proporcionant informació adequada i oportuna, entre altres, a les altres administracions i entitats interessades.  
Correspon a la Generalitat, de conformitat amb l'article 54 de l'Estatut d'Autonomia de la Comunitat Valenciana, l'organització, administració i gestió de totes les institucions sanitàries públiques dins del territori de la Comunitat Valenciana.  
Per a l'elaboració d'aquest projecte s'han seguit els principis recollits en l'article 129 de la Llei 39/2015, d'1 d'octubre, de procediment administratiu comú de les administracions públiques. Quant a la necessitat i eficàcia, millorar la informació sobre els riscos laborals, les mesures preventives, l'exposició a aqueixos riscos i els problemes de salut detectats, és fonamental per a millorar la planificació i l'acció en el terreny de la salut pública i la salut laboral, i per a aconseguir-ho és necessari recollir la informació generada per les activitats dels serveis de prevenció. Quant a la proporcionalitat és una mesura ajustada i convenient per a protegir millor a la població laboral de la Comunitat Valenciana. Els serveis de prevenció de riscos laborals per a poder desenvolupar correctament la seua activitat, com estableix la normativa, especialment la vigilància de la salut individual i col·lectiva, que ha de ser específica en funció els factors de risc laborals (article 37 del Reial decret 39/1997) i de les característiques dels treballadors i treballadores, necessiten disposar de la informació que se'ls sol·licita, referida a la població coberta per les seues activitats preventives, elaborant i disposant d'indicadors d'aquesta activitat, apartat g de l'article 3 del Reial decret 843/2011. La seguretat jurídica es veu reflectida en les normes incloses en aquest preàmbul. I finalment quant a la transparència i eficiència, aquesta disposició ha seguit la normativa continguda en la pròpia Llei 39/2015, d'1 d'octubre, i en la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, sent objecte de publicació en el web de la conselleria competent, amb el propòsit de donar audiència a les persones interessades, tant en la consulta pública prèvia a la realització d'aquesta norma com en el tràmit d'audiència i informació pública, a l'efecte de recaptar quantes aportacions puguen realitzar-se per la ciutadania.  
  
En conseqüència i en virtut del que es disposa en els articles 31 i 33 de la Llei 5/1983, de 30 de desembre, de la Generalitat, del Consell, a proposta de la consellera de Sanitat Universal i Salut Pública, conforme amb el Consell Jurídic Consultiu de la Comunitat Valenciana, prèvia deliberació del Consell, en la reunió de 15 de novembre de 2019,  
  
  
DECRETE  
  
Article 1. Objecte  
L'objecte d'aquest decret és establir la informació mínima que els serveis de prevenció de riscos laborals (SPRL) i el personal treballador designat (TD), que realitzen funcions de vigilància de la salut de les persones que treballen, en relació amb els riscos laborals, en la Comunitat Valenciana, han de remetre a la direcció general amb competències en matèria de salut pública de la conselleria amb competències en matèria de sanitat, sobre les seues activitats preventives i resultats, per a proveir el sistema d'informació sanitària i vigilància epidemiològica laboral (SISVEL), i regular el procediment d'aqueixa remissió.  
  
  
Article 2. Àmbit d'aplicació  
Aquest decret serà aplicable tant als SPRL aliens, com a les empreses que hagen assumit aquesta activitat sanitària amb recursos propis o mancomunats, que realitzen funcions de vigilància i control de la salut de la població treballadora de la Comunitat Valenciana, establides en l'article 37.3 del Reial decret 39/1997, de 17 de gener, pel qual s'aprova el Reglament dels serveis de prevenció, o en l'article 3 del Reial decret 843/2011,de 17 de juny, pel qual s'estableixen els criteris bàsics sobre l'organització de recursos per a desenvolupar l'activitat sanitària dels serveis de prevenció.  
Aquest decret és aplicable als SPRL acreditats en una altra comunitat autònoma, que realitzen activitats de vigilància de la salut de la població treballadora situada en la Comunitat Valenciana.  
  
Article 3. Contingut de la informació  
1. La informació que han de remetre és la relacionada amb la seua activitat, i referida a la població coberta per les seues activitats preventives.  
2. Aquesta informació inclou la generada per les activitats realitzades en totes les instal·lacions sanitàries, pròpies, arrendades o cedides, fixes i mòbils, que utilitzen.  
3. Aquesta informació es remetrà per servei, desglossada i estructurada segons especificacions de l'annex d'aquest decret, per a poder-la explotar estadísticament.  
  
Article 4. Periodicitat de la remissió de la informació  
1. La informació que han de remetre els SPRL i les empreses amb TD a la direcció general competent en matèria de salut pública, s'enviarà amb periodicitat anual.  
2. Les entitats que inicien activitat de vigilància de la salut de la població treballadora situada en la Comunitat Valenciana, estaran obligades a remetre la informació establida en l'article 3 d'aquest decret, del període corresponent de l'any d'inici de la seua activitat, a l'any següent de l'inici de l'exercici d'aquesta.  
3. Les entitats que vagen a cessar la seua activitat estaran obligades a remetre la informació establida en l'article 3 d'aquest Decret, corresponent a l'exercici de l'any anterior, abans del cessament.  
4. Per a les informacions que siguen variables en el temps, es prendrà com a data de referència la informació disponible a 31 de desembre de l'any a què es refereix.  
  
Article 5. Responsables de la remissió de la informació  
A l'efecte de l'obligatorietat de recaptar, depurar, validar i remetre la informació que estableix l'article 3 d'aquest decret, es considerarà responsables:  
a) Respecte dels SPRL, propi, aliè o mancomunat: la persona directora tècnica del servei, previst en l'article 4 del Reial decret 843/2011.  
  
b) Respecte dels TD: la persona titular de l'empresa, la qual podrà delegar la remissió, per escrit, en el personal TD.  
  
Article 6. Procediment de remissió de la informació  
1. La informació establida en l'article 3, i especificada en l'annex d'aquest decret, serà remesa via electrònica a l'aplicació informàtica Sistema d'Informació Sanitària i Vigilància Epidemiològica Laboral (SISVEL), inclosa en el fitxer denominat Promoció de la Salut, prevenció de la malaltia i salut laboral, establit en l'Ordre 11/2011, de 21 d'octubre, de la Conselleria de Sanitat, per la qual es creen i suprimeixen diversos fitxers de caràcter personal.  
2. Per a facilitar la remissió de l'esmentada informació, especificada en l'annex d'aquest decret, la direcció general competent en matèria de salut pública, prèvia sol·licitud de les persones responsables de la remissió de la informació establides en l'article 5 d'aquest decret, els proporcionarà accés per a usuaris, consistent en un identificador i una contrasenya, a través del qual podran utilitzar els recursos TIC per als quals han sigut habilitats. També es podrà accedir al procediment de remissió de la informació, mitjançant certificat digital emès per alguna de les autoritats de certificació reconegudes per l'Administració pública, o un altre sistema acceptat en l'àmbit de l'administració electrònica.  
  
  
Article 7. Terminis de remissió i rectificació de la informació remesa  
1. La remissió de la informació anual es realitzarà abans de la fi del segon trimestre natural i referida a l'exercici anual anterior.  
2. En casos excepcionals, com la finalització de l'activitat, o la detecció, per part de l'entitat, d'un error en la informació remesa, amb la finalitat de realitzar els preparatius necessaris per a rebre la informació o facilitar la modificació o substitució de la informació errònia, la persona o persones responsables de l'enviament hauran d'informar prèviament, amb almenys 10 dies d'antelació, el servei competent en matèria de salut laboral de la direcció general competent en matèria de salut pública, i sol·licitar el calendari per al nou enviament.  
3. El servei competent en matèria de salut laboral de la direcció general competent en matèria de salut pública, examinarà la informació remesa, i, si observara algun incompliment, incloent-hi la no remissió de la informació o la remissió incompleta, requerirà l'entitat responsable perquè, en el termini de deu dies, corregisca la insuficiència o la imperfecció observada, sense perjudici que, donada la dificultat que puguen presentar les esmenes requerides, puga ampliar-se l'esmentat termini.  
Transcorregut el termini, si no s'acredita l'esmena dels incompliments, el referit Servei emetrà informe-proposta per a iniciar l'expedient del procediment sancionador corresponent.  
  
4. Els drets d'accés, rectificació i cancel·lació referits a la informació remesa, podran exercitar-se davant la direcció general competent en matèria de salut pública.  
  
Article 8. Disponibilitat de la informació  
1. La direcció general competent en matèria de salut pública establirà els mecanismes necessaris per a l'adequat tractament estadístic i epidemiològic de les dades.  
2. Les administracions, institucions, organitzacions i entitats afectades per raó de la matèria podran disposar de la informació, de caràcter estadístic, que s'elabore amb la informació obtinguda i que resulte necessària per al compliment de les seues finalitats.  
3. No estan previstes cessions ni transferències de dades de caràcter personal.  
4. En l'ús i tractament de la informació relativa al SISVEL s'adoptaran les mesures de gestió i organització que resulten necessàries per a assegurar la confidencialitat, seguretat i integritat de les dades, així com les conduents a fer efectives les garanties, obligacions i drets reconeguts en la Llei orgànica 3/2018, de 5 de desembre, de protecció de dades personals i garantia dels drets digitals.  
  
Article 9. Participació i seguiment  
La Comissió de seguiment creada en l'article 6 de l'Ordre 6/2012, de 19 d'abril, de la Conselleria de Sanitat, per la qual s'estableix el procediment de comunicació de sospites de malalties professionals en la Comunitat Valenciana, a través del Sistema d'Informació Sanitària i Vigilància Epidemiològica Laboral, per a vetlar pel correcte funcionament del sistema, detectant necessitats, i elaborant i canalitzant les propostes per a l'adequat funcionament i millora d'aquest, serà també l'òrgan encarregat de la participació en tot el relatiu al contingut d'aquest decret.  
  
  
DISPOSICIONS ADDICIONALS  
  
Primera. Incidència pressupostària  
L'aplicació i desenvolupament d'aquest decret no tindran cap incidència en la dotació dels capítols de despesa de la conselleria competent per raó de la matèria, i en tot cas hauran de ser atesos amb els mitjans personals i materials d'aquesta.  
  
Segona. Habilitació normativa  
Es faculta la persona titular de la conselleria competent en matèria de salut pública per a dictar quantes normatives siguen necessàries en desenvolupament i execució d'aquesta disposició, així com per a actualitzar el contingut dels seus annexos.  
  
  
DISPOSICIÓ TRANSITÒRIA  
  
Única. Adaptació  
Amb la finalitat que les entitats obligades pel que s'estableix en aquest decret puguen fer, si foren necessàries, adaptacions per a recollir o preparar la informació que han de remetre, la primera remissió de la informació de l'article 3 d'aquest decret, es realitzarà amb la informació corresponent a l'any següent al de l'entrada en vigor d'aquest.  
  
  
  
DISPOSICIÓ DEROGATÒRIA  
  
Única. Derogació normativa  
Queden derogades quantes disposicions d'igual o inferior rang s'oposen al que es disposa en la present norma.  
  
DISPOSICIÓ FINAL  
  
Única. Entrada en vigor  
Aquest decret entrarà en vigor l'1 de gener de 2020.  
  
València, 15 de novembre de 2019  
  
El president de la Generalitat,  
XIMO PUIG I FERRER  
  
La consellera de Sanitat Universal i Salut Pública,  
ANA BARCELÓ CHICO  
  
  
ANNEX  
Informació sanitària mínima que els serveis de prevenció de riscos laborals i els treballadors designats, que realitzen funcions de vigilància de la salut de les persones que treballen en la Comunitat Valenciana, han de remetre a la direcció general amb competències en salut pública de la Conselleria amb competència en matèria de sanitat  
  
  
A) DADES DE LA PERSONA QUE REALITZA LA COMUNICACIÓ  
Nom i cognoms   
DNI  
Adreça  
Telèfon  
Fax   
Correu electrònic  
En qualitat de  
  
B) DADES DEL SERVEI DE PREVENCIÓ ALIÈ O DE L'EMPRESA AMB SERVEI DE PREVENCIÓ PROPI O TREBALLADOR/A DESIGNAT/ADA  
Nom  
NIF  
Adreça de les instal·lacions principals de vigilància de la salut del servei:  
Àmbit d'actuació del servei (comarca, província, Comunitat). Especificar:  
Tipus d'entitat (SPRL propi, propi mancomunat, aliè, amb treballador/s designats/des?):  
  
C) PERÍODE Al QUAL CORRESPON LA INFORMACIÓ (any o dates concretes, indicant la d'inici i la de fi):  
  
D) DOCUMENTACIÓ QUE S'ADJUNTA O OBSERVACIONS  
1. Dades generals de les empreses o entitats: relació d'empreses o entitats cobertes pel SPRL o amb TD en la Comunitat Valenciana, amb el nombre dels seus centres de treball, l'activitat econòmica principal (grup principal CNAE, 2009 o en vigor), nombre total de llocs de treball.  
2. Dades dels centres de treball: per cada centre de treball de cadascuna de les empreses o entitats als quals el Servei de Prevenció o el TD presta la seua cobertura en Vigilància de la Salut, s'ha de comunicar codi postal i municipi de cada centre, juntament amb el nombre de persones que treballen en cadascun. A més, s'han de comunicar:  
2.1. Dades sobre els riscs existents. Les dades que s'han de comunicar sobre els riscos d'exposició laboral de les persones que treballen de cada centre de treball són: risc d'exposició a màquines que no siguen segures, productes químics, productes químics cancerígens, agents biològics, pantalles de visualització de dades, radiacions ionitzants, radiacions no ionitzants, radiacions solars, soroll, vibracions, fred o calor, maneig manual de càrregues, postures forçades, moviments repetits, ritme de treball excessiu, contractes indefinit a temps complet, contractes indefinit a temps parcial, contractes temporal a temps complet, contractes temporal a temps parcial, horari a torns, horari nocturn. De cadascun d'aquests riscos ha d'especificar-se si existeix o no en aqueix centre de treball i, en cas d'existir, es detallarà el nombre de persones exposades, totals i desagregat per sexe (homes, dones i totals).  
2.2. Dades sobre les activitats preventives realitzades, especialment de vigilància de la salut. Les dades que s'han de comunicar de cada centre de treball, referits a l'any corresponent, són:  
2.2.1. Si s'ha realitzat l'avaluació de riscos del centre de treball: sí o no. En cas positiu, data de l'última avaluació i motiu de la revisió (mal detectat; modificacions de condició de treball, periòdic, unes altres, especifiqueu-les).  
2.2.2. Sobre la vigilància de la salut:  
- Nombre de persones que treballen per a les que s'ha contractat o els correspon, en el cas de les TD, la vigilància de la salut.  
- Nombre de persones citades als exàmens de salut.  
- Nombre de persones que han assistit als exàmens de salut: totals, i per edat (trams: de 16 a 19 anys, de 20 a 34 anys, de 35 a 54 anys, de 55 i més anys), per sexe (nombre d'homes, nombre de dones), per procedència (nombre d'espanyols, nombre d'immigrants), nombre de persones considerades especialment sensibles, nombre de persones amb diversitat funcional o discapacitat reconeguda.  
- Nombre de persones a les quals se'ls han aplicat algun dels protocols de vigilància sanitària específics aplicables.  
- Nombre de persones a les quals se'ls realitzen exploracions o proves no relacionades amb els riscos laborals específics.  
- Nombre de persones que renuncien als exàmens de salut.  
  
A. Exàmens de salut a persones treballadores:  
  
 Nombre homes Nombre dones Total  
Inicials 0 0 0  
Després de l'assignació de tasques específiques amb nous riscos 0 0 0  
Després d'una absència prolongada del lloc de treball 0 0 0  
A intervals periòdics 0 0 0  
Nombre d'exàmens de salut amb riscos derivats de productes químics perillosos 0 0 0  
Nombre d'exàmens de salut amb riscos derivats d'agents biològics 0 0 0  
Nombre d'exàmens de salut amb riscos derivats d'agents físics 0 0 0  
Nombre d'exàmens de salut amb riscos derivats de radiacions ionitzants 0 0 0  
Nombre d'exàmens de salut amb riscos derivats de la radiació solar 0 0 0  
Nombre d'exàmens de salut amb riscos derivats del soroll 0 0 0  
Nombre d'exàmens de salut amb riscos derivats de vibracions. 0 0 0  
Nombre d'exàmens de salut amb riscos derivats d'agents ergonòmics 0 0 0  
Nombre d'exàmens de salut amb riscos derivats de moviments repetitius 0 0 0  
Nombre d'exàmens de salut amb riscos derivats de manipulació manual de càrregues 0 0 0  
Nombre d'exàmens de salut amb riscos derivats de postures forçades 0 0 0  
Nombre d'exàmens de salut amb riscos derivats d'agents psicosocials 0 0 0  
Nombre d'exàmens de salut previs a la contractació 0 0 0  
Nombre d'exàmens de salut realitzats en instal·lacions sanitàries fixes 0 0 0  
Nombre d'exàmens de salut realitzats en instal·lacions sanitàries mòbils 0 0 0  
  
  
  
  
Mal laboral detectat:  
  
Malalties professionals  
Nombre homes Nombre dones Total diagnòstic  
0 0 0  
Accidents de treball  
Nombre homes Nombre dones Total  
0 0 0  
Nombre amb baixa: Nombre sense baixa: Nombre in itinere:   
   
  
  
B. Vigilància de la salut col·lectiva. Les dades que s'han de comunicar de cada centre de treball, són els totals (nombre de persones de les quals s'ha inclòs informació), desagregat per sexe (homes, dones), dels resultats següents:  
- Nombre de persones a les quals se'ls ha detectat alguna alteració (problema de salut possible, probable o confirmat) en els exàmens de salut realitzats pel SPRL.  
- Nombre de persones a les quals se'ls ha detectat alguna alteració (problema de salut possible, probable o confirmat) produïda pel treball, en els exàmens de salut realitzats pel SPRL.  
- Nombre de persones a les quals se'ls ha detectat alguna alteració (problema de salut possible, probable o confirmat) agreujada pel treball, en els exàmens de salut realitzats pel SPRL.  
- Nombre de persones amb resultats de la vigilància de la salut positius (sense necessitat de cap recomanació preventiva derivada de les troballes).  
- Nombre de persones amb resultats de la vigilància de la salut que inclouen recomanacions preventives derivades de les troballes (persona treballadora que podrà exercir la seua tasca habitual, mitjançant l'adopció de mesures d'adaptació).  
- Nombre de persones amb resultats de la vigilància de la salut incompatibles amb l'acompliment del lloc de treball actual segons el SPRL.  
- Nombre d'estudis realitzats per a conèixer les malalties que s'hagen produït entre les persones que treballen i les absències del treball per motius de salut, a l'efecte de poder identificar qualsevol relació entre la causa de malaltia o d'absència i els riscos per a la salut que puguen presentar-se en els llocs de treball.  
- Nombre de persones amb IT per malaltia comuna o accident no laboral.  
- Nombre de dies d'IT per malaltia comuna o accident no laboral.  
  
C. Altres informacions d'interès  
- Nombre de llocs de treball avaluats incloent avaluació específica dels riscos per a l'embaràs i/o la lactància.   
- Nombre de llocs de treball amb risc per a l'embaràs, per a la lactància i per a tots dos.  
- Nombre d'informes d'adaptació de lloc de treball per risc durant l'embaràs, per risc durant la lactància i per a tots dos, elaborats pel SPRL o TD.  
- Nombre d'informes de canvi de lloc de treball per risc durant l'embaràs, per risc durant la lactància i per a tots dos, elaborats pel SPRL o TD.  
- Nombre d'informes sobre suspensió de contracte per risc durant l'embaràs per risc durant la lactància i per a tots dos, elaborats pel SPRL o TD.  
Nombre d'informes d'adaptació de lloc de treball de persones considerades especialment sensibles pel SPRL o TD elaborats.  
- Nombre d'informes de canvi de lloc de treball de persones considerades especialment sensibles pel SPRL o TD elaborats.  
- Nombre d'informes d'adaptació de lloc de treball de persones amb diversitat funcional o discapacitat elaborats.  
- Nombre d'informes de canvi de lloc de treball de persones amb diversitat funcional o discapacitat elaborats.  
- Nombre d'informes proposta d'Incapacitat Permanent elaborats pel SPRL o TD.  
- Nombre d'informes o investigacions per accidents de treball realitzades pel SPRL o TD.  
- Nombre d'informes o investigacions per accidents de treball en les quals ha intervingut el personal sanitari del SPRL o TD.  
- Nombre d'informes o investigacions per malalties professionals realitzades pel SPRL o TD.  
- Nombre d'informes o investigacions per malalties professionals realitzades en els quals ha intervingut el personal sanitari del SPRL o TD.  
- Nombre d'informes o d'estudis i valoració dels riscos que poden afectar menors realitzats pel SPRL o TD.  
- Nombre d'informes o d'estudis i valoració dels riscos a persones treballadores especialment sensibles o amb alguna discapacitat, realitzats pel SPRL o TD.  
- Nombre d'informes, estudis o investigacions específiques, com enquestes de salut, realitzats pel personal sanitari del SPRL o TD.  
- Nombre d'activitats de formació i informació a treballadors i treballadores amb participació del personal sanitari realitzades o TD.  
- Nombre de persones assistents o a les quals arriben les activitats de formació i informació, dirigides a tota la plantilla, amb participació del personal sanitari, realitzades pel SPRL o TD.  
- Nombre de dosi de vacunes administrades, totals i per tipus de vacuna.  
2.3. Activitats de promoció de la salut  
Dades sobre les activitats de promoció de la salut realitzades pel personal sanitari del SPRL o TD, per empreses especificar:  
- Tipus activitat:  
[ ] consell individual  
[ ] xarrades  
[ ] fullets  
[ ] cartells  
[ ] curs  
[ ] millora condicions de vida (activitats d'oci, esport,..).  
[ ] millora condicions de treball (ergonòmiques, físiques, psicosocials?).  
[ ] uns altres. Especifiqueu:  
- Tema principal del contingut de l'activitat (alimentació, exercici físic, confort acústic, adaptació d'horaris, etc.):  
- Nombre de persones assistents o a les quals arriben cadascuna de les activitats: totals i desagregat per sexe (homes, dones).   
- Indiqueu si les activitats estan o no dins del Programa de promoció de la salut en el treball de la conselleria amb competències en matèria de sanitat, actualment Empreses Generadores de Salut.


Còpia Permalink ELI